Mistä on kyse? Lähiruoka määritellään yleensä mahdollisimman lähellä kuluttajaa - esimerkiksi omassa maakunnassa - tuotetuksi ruoaksi, jonka alkuperä ja tuottaja tiedetään. Virallista määritelmää ei ole.

Kaupparyhmien keskitettyjen logistiikkajärjestelyjen vuoksi lähellä tuotettua ruokaa saatetaan kuljettaa pitkiäkin matkoja ja aikoja

Esimerkiksi Tampereen naapurissa Kangasalla tuotettu salaatti kulki yli 400 km ja 52 tuntia ennen päätymistään tamperelaismarketin hyllylle

Kaupan edustajien mukaan ruoka on pitkästä kuljetusmatkasta huolimatta lähiruokaa, koska se on tuotettu lähellä

S-ryhmän kuljetuksista vastaa tytäryhtiö Inex Partners. Keskon logistiikkaa taas hoitaa Keslog Oy. Molempien yritysten logistiikkakeskukset sijaitsevat pääkaupunkiseudulla.

Kangasalta jatkokäsittelyyn Espooseen

Kangasalla tyhjään rekkaan pakattiin useita lavoja salaattia ja matkan varrella poimittiin mukaan rullakoita. Kuorma kuljetettiin Espoon Kiloon, missä Inex Partnersin keskusvarasto sijaitsee. Keskusvarastolla salaatti tarkistetaan ja varastoidaan yleensä noin vuorokaudeksi odottamaan jatkoyhteyttä S-marketin alueterminaaleihin.

S-ryhmän ryhmäpäällikön Veli-Matti Puhakan mukaan Espoon logistiikkakeskuksen kautta toimivan jakelujärjestelmän etu on tehokkuus.

-Pieniä yksiköitä ei liikutella erilaisilla kulkuneuvoilla, vaan suuret määrät kuljetetaan yhteen paikkaan yhdessä kulkuneuvossa, sanoo Puhakka

Puhakan mukaan tehokas järjestelmä on myös ympäristöystävällinen.

Osa salaatista kulki samaa reittiä takaisin

Kilossa seurantasalaatti jakaantui useaksi eri lastiksi, sillä salaattia oli tilattu moniin kauppoihin ympäri Suomen. Se osa salaatista, jonka määränpää oli S-market Tampereella, lähetettiin takaisinpäin Lempäälän alueterminaaliin. Samaan täysperävaunuyhdistelmään lastattiin yhteensä 90 rullakkoa päivittäistavaroita.

Lempäälässä salaatti odotti 14 tuntia jatkoyhteyttä ruokakauppaan. Alueterminaaleissa elintarvikkeita ei ole tarkoitus varastoida, vaan sieltä pienemmät jakelurekat ottavat mukaansa kauppakohtaiset lastit. Lastit jaellaan ruokakauppoihin yöllä.

Kun salaatti päätyi kaupan hylllylle Tampereella 20 kilometrin päästä Vääksystä, se oli kulkenut yli 400 kilometriä ja aikaa oli kulunut yli kaksi vuorokautta.

Onko Vääksyn salaatti siiis tamperelaiselle enää lähiruokaa? - Kyllä se on, vastaa Puhakka. - Se on tuotettu siinä lähellä.

"Maakunnassa tuotettu ruoka on lähiruokaa"

Syötäväksi kasvatetut -tietokirjan kirjoittaja Elina Lappalainen on perehtynyt suomalaiseen elintarviketeollisuuteen ja -kuljetuksiin. Hänen mukaansa elintarviketeollisuus puhuu mielellään kaikesta suomalaisesta ruoasta lähiruokana.

-Minun mielestäni omassa maakunnassa tuotettu ruoka on lähiruokaa. Mutta ei ne kilometrit aina ratkaise. Tärkeämpää voi olla se, miten ruoka on tuotettu.

Suoria kuljetuksia lisätään

S-ryhmän hankintajohtaja Jari Simolin korostaa, että S-ryhmän myymistä vihanneksista noin puolet toimitetaan kauppoihin joko suoraan tuottajalta tai vain alueterminaalin kautta. Hänen mukaansa S-ryhmä yrittää lisätä suoria kuljetuksia.

- Elintarvikkeita ohjataan niin paljon suoraan kuin pystytään, ja kasvavassa määrin tulevaisuudessa.

Simolin kehottaa arvioimaan kuljetusjärjestelmää kokonaisuuden, ei vain yhden tuotteen näkökulmasta.

- Päivittäistavarakaupassa myydään kuitenkin tuhansia tuotteita.

S-ryhmän päivittäistavarakuljetusten kustannukset ovat noin 80 miljoonaa euroa. S-ryhmän arvion mukaan kuljetuksen osuus yksittäisen elintarvikkeen hinnasta on vain muutamia prosentteja.